**Izlet u Zagreb**

 Ujutro u pet sati i četrdeset pet minuta 3. lipnja došao je po nas autobus i ukrcali smo se, svatko u svom selu, sa stanice. Čekao nas je uzbudljiv dan – išli smo sa školom na izlet u Zagreb! U autobusu sam sjedila s najboljom prijateljicom Mihaelom. Put je trajao dosta dugo, četiri do pet sati. Stali smo na stajalištu Staro Petrovo Selo gdje se nalazio trampolin po kojemu smo skakali. Nakon trideset minuta krenuli smo dalje. Dok smo se vozili, Mihaela i ja smo se kartale. Sljedeće stajalište bilo je u McDonald'su gdje je mnogo mojih prijatelja kupilo super shake. Kratko nakon toga stigli smo u Zagreb. Prvo odredište kamo smo išli bio je Tehnički muzej. Tehnički muzej u Zagrebu ima dva kata, s tim da je na katu Planetarij. Najuzbudljiviji nam je, naravno, bio Planetarij iz kojega smo gledali zvijezde, Velika i Mala kola, zvijezdu Sjevernjaču i planete. Nakon obilaska Planetarija obišli smo i ostatak muzeja. Vodili su nas kroz rudnik, vidjeli smo stara prijevozna sredstva, a na samom kraju vodič nam je pričao o Nikoli Tesli. Svima je bilo zabavno!

Nakon Tehničkog muzeja otišli smo u restoran u Maksimiru i ondje ručali. Oko 15 sati krenuli smo na stadion u Maksimiru – poznati stadion Dinama. Dečki su ondje najviše uživali! No to nije bio kraj. Posljednje odredište bio je Zoološki vrt Grada Zagreba. Ondje nam je bilo zabavno i lijepo, svima! Meni je najzanimljivije bilo kad su nam čuvari Zoološkog vrta pokazivali kako se hrane morževi. Veroniku iz 6. razreda ugrizla je vidra, no nije bilo strašno kako zvuči! Ipak, morala je otići u bolnicu da joj daju injekciju, pa smo je čekali. Predvečer smo krenuli prema našoj dragoj Slavoniji. Mnogi moji prijatelji zaspali su nakon naporna i uzbudljiva dana. Oko jedanaest sati stigli smo svojim kućama ispunjeni novim doživljajima, umorni i sretni.

Anamarija Mudri, 5.r.